paragraph_text: Hamas (ar. Ḥarakat al-Muqāwamah al-ʾIslāmiyyah, u doslovnom prijevodu Islamski pokret otpora; Hamas, hrabrost) je palestinska sunitsko-islamistička fundamentalistička organizacija. Ima dva krila: socijalno, Dawah i vojno, Izz ad-Din al-Qassamove brigade. Od 2007, Hamas de facto samostalno upravlja Pojasom Gaze. Ne priznaje postojanje Izraela, već njegovo područje zove „cionistički entitet.“ Stav je te organizacije da čitava Palestina pripada Arapima te niječe pravo Židovima da imaju državu na tom području. Nekoliko država i međunarodnih organizacija, uključujući Australiju, Europsku uniju, Izrael, Japan, Kanadu, Novi Zeland, Sjedinjene Američke Države i Ujedinjeno Kraljevstvo, smatraju Hamas terorističkom organizacijom.